BBC News (διεθνές τηλεοπτικό κανάλι)

Το **BBC News** είναι διεθνές αγγλόφωνο συνδρομητικό τηλεοπτικό κανάλι που ανήκει ιδιοκτησιακά στην *BBC Global News Ltd.* (θυγατρική των *BBC Studios*) και λειτουργεί από το ομότιτλο τμήμα του BBC. Το κανάλι μεταδίδει δελτία ειδήσεων, ντοκιμαντέρ και ενημερωτικά προγράμματα, έχοντας διαφορετική ροή σε σχέση με την έδρα του στο Λονδίνο, στην Ουάσινγκτον και στη Σιγκαπούρη. Από τον Απρίλιο του 2023, το κανάλι λειτουργεί σε μεγάλο βαθμό ως διεθνής ροή του ομότιτλου Βρετανικού καναλιού, μοιράζοντας το μεγαλύτερο μέρος του προγράμματός του.

Το κανάλι ξεκίνησε την λειτουργία του στις 11 Μαρτίου 1991 ως BBC World Service Television εκπέμποντας σε όλη την Ευρώπη. Μετονομάστηκε στις 16 Ιανουαρίου 1995 σε *BBC World*, και στις 21 Απριλίου 2008 σε *BBC World News*, ενώ στις 3 Απριλίου 2023 μετά την ενοποίησή του με το εγχώριο *BBC News* πήρε την ομότιτλη τρέχουσα ονομασία του. Σύμφωνα με το BBC, τα συνολικά επτά κανάλια που ανήκουν στη θυγατρική του, έχουν τη μεγαλύτερη τηλεθέαση με περίπου 99 εκατομμύρια νοικοκυριά εβδομαδιαίως την περίοδο 2016-2017 που είναι μέρος των 121 εκατομμυρίων εκτιμώμενων νοικοκυριών συνολικά για όλο τον φορέα.

Τα έσοδα του BBC News σε αντίθεση με τα εγχώρια κανάλια του BBC που χρηματοδοτούνται από το βρετανικό τέλος τηλεόρασης, βγαίνουν από τις συνδρομές και τις διαφημίσεις. Ως εκ τούτου, το κανάλι δεν μεταδίδεται απευθείας στο Ηνωμένο Βασίλειο, αν και επιλεγμένα προγράμματα και δελτία έχουν μεταφερθεί στο ομότιτλο εγχώριο κανάλι (ειδικά στη νυχτερινή ζώνη) και αντίστροφα (συμπεριλαμβανομένων των εκπομπών *Click* και *HARDtalk*, της έκτακτης επικαιρότητας αλλά και διάφορων ειδικών εκδηλώσεων που διεξάγονται στη χώρα).

Τον Απρίλιο του 2023, το BBC άρχισε να εδραιώνει περαιτέρω τον προγραμματισμό των δύο καναλιών ως μέρος του εξορθολογισμού του φορέα, χρησιμοποιώντας πλέον το ίδιο όνομα (BBC News). Η διεθνής ροή παραμένει ως υπηρεσία υποστηριζόμενη από διαφημίσεις, αλλά και τα δύο κανάλια είναι δομημένα σε προγραμματισμό με κάποιες εγχώριες εξαιρέσεις ως προς τις ειδήσεις και τα προγράμματα ειδικά για το Ηνωμένο Βασίλειο.

## Ιστορικό

Το κανάλι ξεκίνησε αρχικά ως *BBC World Service Television* μεταδίδοντας μόνο διαφημίσεις. Η Κυβέρνηση του Ηνωμένου Βασιλείου επιχορηγούσε το νέο κανάλι (μέχρι το 2014 το Βρετανικό Υπουργείο Εξωτερικών επιχορηγούσε τους ραδιοφωνικούς σταθμούς που είχε η Παγκόσμια Υπηρεσία του BBC). Εκπέμπει από τις 11 Μαρτίου του 1991, μετά από δύο εβδομάδες πιλοτικού προγράμματος, αρχικά με τη μετάδοση μισάωρου δελτίου μια φορά την μέρα στις 19:00 ώρα Γκρίνουιτς.

Την Πέμπτη 26 Ιανουαρίου 1995 στις 19:00 ώρα Γκρίνουιτς το *BBC World Service Television* διασπάστηκε σε δύο κανάλια:
*Το *BBC World* που ξεκίνησε να εκπέμπει τη Δευτέρα 16 Ιανουαρίου 1995 στις 19:00 ώρα Γκρίνουιτς, όντας ελεύθερο με 24ωρη εκπομπή διεθνές ενημερωτικό κανάλι.
*Το *[[BBC Prime]]* που ξεκίνησε να εκπέμπει τη Δευτέρα 30 Ιανουαρίου 1995 στις 19:00 ώρα Γκρίνουιτς, όντας ελαφρύ ψυχαγωγικό κανάλι, που αργότερα μετονομάστηκε σε *[[BBC Entertainment]]*.

Τα γραφικά του *BBC World* ανανεώθηκαν στις 3 Απριλίου 2000, κάνοντάς τα ίδια με του εγχώριου *BBC News 24* που βγήκαν λίγους μήνες πριν (1999). Τα γραφικά και των δύο καναλιών με συνδυασμό κόκκινου και μπεζ χρώματος σχεδιάστηκαν από την εταιρεία *Lambie-Nairn* (σημερινή *Superunion*) ενώ τα μουσικά σήματα με τα τύμπανα και τα μπιπ που επικρατούν μέχρι και σήμερα τα συνέθεσε ο David Lowe κάνοντας μια απόκλιση από τα ορχηστρικά κομμάτια που χρησιμοποιούνται σε άλλα δελτία και προγράμματα.

Στις 8 Δεκεμβρίου 2003 ανανεώθηκαν εκ νέου τα γραφικά έχοντας μικρή διάρκεια από τα προηγούμενα του 2000. Η μουσική άλλαξε ελαφρώς ενώ το μπεζ χρώμα στα γραφικά αντικαταστάθηκε από το μαύρο και το λευκό, χρώματα που υπάρχουν και στα στούντιο και στα πλατό με παγωμένο γυαλί στα σκηνικά. Αργότερα το 2004 το σλόγκαν του καναλιού άλλαξε από *Demand a Broader View* σε *Putting News First*.

Στις 21 Απριλίου 2008, ως μέρος της συνολικής ανανέωσης στα ενημερωτικά κανάλια του BBC σε γραφικά και παραγωγή που κόστισε 500.000 στερλίνες (575.777,45 ευρώ) το κανάλι μετονομάστηκε σε *BBC World News* ενώ αργότερα μετακόμισε στο ανακαινισμένο στούντιο που στέγαζε το *BBC News 24* το οποίο μετονομάστηκε την ίδια μέρα στο σημερινό *BBC News*. Η *Lambie-Nairn* και ο David Lowe ανέλαβαν εκ νέου την ανανέωση σε γραφικά και μουσική.

## Μετακόμιση στο Ραδιομέγαρο
Το κανάλι μεταφέρθηκε στο Ραδιομέγαρο του BBC στις 14 Ιανουαρίου 2013. Μέχρι την ημέρα εκείνη στεγαζόταν στο Κέντρο Τηλεόρασης του BBC. Η μεταφορά αυτή ήταν μέρος της μετακόμισης του BBC News και άλλων ραδιοτηλεοπτικών τμημάτων και σταθμών του φορέα σε ένα κτήριο στο κεντρικό Λονδίνο. Το BBC είχε πληρώσει 1 δισεκατομμύριο στερλίνες (1.151.554.895 ευρώ) για να χτιστούν νέες αίθουσες σύνταξης και νέα τηλεοπτικά στούντιο.

## Ενοποίηση με το εγχώριο κανάλι BBC News
Στις 26 Μαΐου 2022 ως μέρος των προγραμματισμένων περικοπών και του εξορθολογισμού στο BBC ανακοινώθηκαν σχέδια για ενοποίηση του εγχώριου καναλιού BBC News με το *BBC World News* με μοίρασμα και στα δύο κανάλια μεγαλύτερου όγκου περιεχομένου με κάποιες εξαιρέσεις όπου κρίνεται απαραίτητο. Το BBC ανέφερε ότι η υπηρεσία θα προσφέρει νέα προγράμματα που έχουν αναλάβει διακεκριμένοι δημοσιογράφοι αλλά και προγράμματα που έχουν ανατεθεί για διάφορες πολλαπλές πλατφόρμες. Στο πλαίσιο της προετοιμασίας για την επέκταση της υπηρεσίας, το BBC προσέλαβε επιπλέον προσωπικό στο παράρτημά του στην Ουάσινγκτον.

Το πρώτο στάδιο των αλλαγών τέθηκε σε ισχύ στις 3 Απριλίου 2023, όταν το *BBC World News* πήρε την τρέχουσα ονομασία του (*BBC News*) ενοποιώντας τη ροή και το πρόγραμμα του με το ομότιτλο εγχώριο κανάλι. Αυτό όμως οδήγησε σε απολύσεις περίπου 50 υπαλλήλων, συμπεριλαμβανομένων των παρουσιαστών David Eades, Joanna Gosling και Tim Willcox. Παρά τις αλλαγές, η διεθνής ροή του *BBC News* -η οποία διανέμεται από τα *BBC Studios*- εξακολουθεί να αποκλείει συγκεκριμένα προγράμματα ειδικά για το Βρετανικό κοινό, όπως το *Newsnight* και τα δελτία ειδήσεων του BBC One που παίζουν σε ταυτόχρονη μετάδοση. Το *Deadline Hollywood* ανέφερε ως απάντηση στις ανησυχίες σχετικά με τη συμφωνία από την Ofcom, ότι το BBC News εξέταζε το ενδεχόμενο να θέσει περισσότερες εξαιρέσεις για το Ηνωμένο Βασίλειο.

## Μετάδοση στην Ελλάδα
Στην Ελλάδα, το BBC News μεταδίδεται ελεύθερα μέσω της ΕΡΤ, αποκλειστικά στα Αγγλικά, από τον δεύτερο ψηφιακό πολυπλέκτη της, σε ορισμένες περιοχές της χώρας.

## Λογότυπα

## Παραπομπές


## Εξωτερικοί σύνδεσμοι
*
*BBC News - World News TV

Κατηγορία:BBC News
Κατηγορία:Βρετανικοί Τηλεοπτικοί σταθμοί
Κατηγορία:Ειδησεογραφικοί τηλεοπτικοί σταθμοί
Κατηγορία:Διεθνείς τηλεοπτικοί σταθμοί του BBC
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1991
Κατηγορία:Τηλεοπτικοί σταθμοί στην Ολλανδία